钦定古今图书集成/明伦汇编/氏族典/第018卷 > 《营卫志部族序》辽史
## 钦定古今图书集成/明伦汇编/氏族典/第018卷 > 《营卫志部族序》辽史

“部落曰部，氏族曰族。”契丹故俗，分地而居，合族而处。
有族而部者，五院、六院之类是也。有部而族者，奚王、
室韦之类是也。有部而不族者，特里、特勉、稍瓦、葛木
之类是也。有族而不部者，遥辇、九帐、皇族、三父房是
也。奇首八部，为高丽、蠕蠕所侵，仅以万口附于元魏，
生聚未几，北齐见侵，掠男女十万馀口。继为突厥所
逼，寄处高丽，不过万家，部落离散，非复古八部矣。别
部有臣附突厥者，内附于隋者，依《纥臣》水而居，部落
渐众，分为十部，有地辽西五百馀里。唐世大贺氏仍
为八部，而松漠、元州别出，亦十部也。遥辇氏承万荣
可突于散败之馀，更为八部，然遥辇、迭剌别出，又十
部也。阻午可汗析为二十部，契丹始大。至于辽太祖，
析九帐三房之族，更列二十部。圣宗之世，分置十有
六，增置十有八，并旧为五十四部。内有拔里、乙室、己
国舅族，外有附庸十部，盛矣。其氏族可知者，略具《皇
族、外戚二表》。馀五院、六院，乙室部，止见益古、撒里本。
捏剌；乌古部，止见撒里卜涅勒。突吕不突举部，止见
塔古里、航斡，皆兄弟也。奚王府部时，瑟哲里，则臣主
也。品部有挐，女楮特部有洼，其馀世系名字，皆漫无
所考矣。《旧志》曰：“契丹之初，草居野次，靡有定所。至涅
里始制部族，各有分地。太祖之兴，以迭剌部强炽，析
为五院、六院。奚六部以下，多因俘降而置。胜兵甲者，
即著军籍，分隶诸路详稳、统军、招讨司。番居内地者，
岁时”田牧平莽间。边防纠户，生生之资，仰给畜牧，绩
毛饮潼以为衣食。各安旧风，狃习劳事，不见纷华异
物而迁。故家给人足，戎备整完。卒之虎视四方，强朝
弱附，东逾蟠木，西越流沙，莫不率服部族实为之爪
牙云。